MRK-ondersoek na EFF-lid se ‘rassistiese’ twiets verwelkom  Foto: Skermskoot/Twitter Die twiets van ŉ EFF-raadslid in Limpopo wat hom glo as ŉ wit vrou op Twitter voordoen en beweerde rassistiese boodskappe plaas, gaan deur die Menseregtekommissie (MRK) ondersoek word. Adv. Glynnis Breytenbach, DA-woordvoerder oor justisie en korrektiewe dienste, het gesê die party verwelkom die MRK se besluit om die beweerde rassistiese boodskappe wat onder die naam @TracyZille geplaas word, te ondersoek. Die Digital Forensic Research Lab het verlede maand onthul dat Anthony Matumba, EFF-raadslid van Limpopo, glo agter dié Twitter-profiel sit en boonop munt slaan uit die klik-aas wat hy op die platform plaas. “Matumba gee voor om ŉ wit vrou te wees en plaas oproerige boodskappe wat daarop gemik is om rassespanning aan te vuur,” het Breytenbach gesê. “Die uitsprake op die @TracyZille-rekening probeer om swart Suid-Afrikaners te verneder en terselfdertyd wit Suid-Afrikaners te beswadder.” Volgens Breytenbach het die MRK bevestig dat hy ŉ saak in die gelykheidshof aanhangig sal maak. Die DA in Limpopo het ook vroeër geëis dat Matumba as raadslid geskors word. “Die betreurenswaardige twiets het woede veroorsaak en rasseverdelings aangevuur. Dit is nie net ongrondwetlik nie, maar ook teen die gedragskode vir raadslede,” het Jacques Smalle, ŉ DA-woordvoerder, gesê. Nie die EFF se nasionale woordvoerder of Matumba het destyds op Maroela Media se e-posse, oproepe of selfoonboodskappe vir kommentaar reageer nie.